
REPUBLIKA HRVATSKA

KLASA: 602-01/26-01/1
URBROJ: 2109-3-02-26-01
Belica, 20.8.2026.

Na temelju članka 31. Statuta Općine Belica („Službeni glasnik Međimurske županije“ broj 7/21) Općinsko vijeće Općine Belica na 10. sjednici, održanoj 20. kolovoza 2026. donosi
ODLUKU
o sufinanciranju Programa  produženog boravka 
 u Osnovnoj školi Belica u školskoj godini 2026./2027.
Članak 1.

Ovom Odlukom uređuje se sufinanciranje produženog boravka djece u Osnovnoj školi Belica (u daljnjem tekstu: Škola) kao šire javne potrebe te se utvrđuju načini sufinanciranja i mjerila za naplatu usluge.
Članak 2.


Program produženog boravka za učenike razredne nastave (od 1. do 3. razreda) osnovne škole sufinancirat će se iz proračuna Općine Belica: Program 1012-Osnovno obrazovanje, A101202- sufinanciranje troškova produženog boravka.


Sufinanciranje se izvršava ovisno o mogućnostima proračuna Općine Belica. 
Članak 3.


Na osnovi iskazanog interesa učenika i roditelja u školskoj godini 2026./2027. sufinancirat će se provedba produženog boravka iz članka 1. Ove Odluke za tri (3) skupine učenika u Osnovnoj školi Belica i jednu (1) skupinu učenika u Područnoj školi Gardinovec.

Tri (3) skupine učenika produženog boravka u Osnovnoj školi Belica i jedna (1) skupina učenika u Područnoj školi Gardinovec započinju s radom u rujnu 2026. a završavaju u lipnju 2027. 
Članak 4.

Program produženog boravka provode radnici Škole koji ispunjavaju uvjete za odgojno – obrazovni rad s učenicima u skladu sa Zakonom o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23) i  drugim propisima.

Članak 5.
Veličinu skupina u produženom boravku potrebno je prilagoditi prostornim mogućnostima i Državnom pedagoškom standardu osnovnoškolskog sustava odgoja i obrazovanja („Narodne novine“, broj 63/08, 90/10 ).

Ako se za produženi boravak prijavi prevelik broj učenika, prednost pri upisu u Program imaju učenici s prebivalištem na području općine Belica, učenici s oba zaposlena roditelja te učenici 1. i 2. razreda.
Članak 6.


Škola je Općini Belica dužna dostavljati mjesečna izvješća o ukupno ostvarenim prihodima i rashodima za produženi boravak u prethodnom mjesecu. Prihodi Škole odnose se na sufinanciranje (uplate) korisnika (roditelja/skrbnika), a rashodi na bruto plaće zaposlenika u produženom boravku (4 učiteljice, zaposlene na neodređeno vrijeme), prehranu učenika, bruto II plaću kuharice, bruto II plaću spremačice u PŠ Gardinovec, naknadu za računovođu i na manipulativne troškove.


Na osnovu mjesečnih izvješća Škola dostavlja Općini Belica Zahtjev za sufinanciranje produženog boravka s iznosom koji se potražuje od Općine Belica za prethodni mjesec. Mjesečni iznos koji se potražuje od Općine Belica predstavlja razliku između ukupnih rashoda (troškova) i ukupnih prihoda škole za produženi boravak ostvarenih za prethodni mjesec.
Članak 7.
Općina Belica tijekom školske godine 2026./2027. (rujan 2026.- kolovoz 2027.) Školi doznačuje sredstva sukladno dostavljenom Zahtjevu, koja obuhvaćaju troškove bruto II. osobnog dohotka učitelja produženog boravka zaposlenih na neodređeno vrijeme, troškove materijalnih prava učitelja ( uskrsnica, regres, dar djetetu i božićnica), bruto II plaću kuharice zaposlene na  neodređeno, nepuno radno vrijeme, 20 sati tjedno, bruto II plaću spremačice zaposlene na neodređeno, nepuno radno vrijeme,15 sati tjedno.
Općina Belica tijekom školske godine 2026./2027. (rujan 2026.- lipanj 2027.) Školi doznačuje sredstva, sukladno dostavljenom Zahtjevu, za manipulativne troškove u iznosu 49,77 eura bruto po skupini i bruto II iznos naknade za računovođu – 169,10 eura.

Čanak 8.

Iznos sufinanciranja produženog boravka za korisnike (roditelje/skrbnike) učenika koji imaju prebivalište na području Općine Belica je 70,00 eura za 1. dijete, 35,00 eura za 2. dijete koje istovremeno polazi produženi boravak, dok je za treće i svako sljedeće dijete koje istovremeno polazi produženi boravak isti besplatan. Za mjesec lipanj iznos sufinanciranja produženog boravka za korisnike (roditelje/skrbnike) učenika koji imaju prebivalište na području općine Belica iznosi 50,00 eura za 1. dijete, 25. eura za 2. dijete, dok je za treće i svako sljedeće dijete koje istovremeno polazi produženi boravak isti besplatan.


Iznos sufinanciranja produženog boravka za korisnike(roditelje/skrbnike) učenika koji nemaju prebivalište na području Općine Belica je 115,00 eura mjesečno, osim za mjesec lipanj kada iznos sufinanciranja roditelja/skrbnika iznosi 80,00 eura.

Korisnici (roditelji/skrbnici) produženi boravak sufinanciraju tijekom trajanja školske godine 2026./2027. (rujan 2026.- lipanj 2027.).
Članak 9.


Općina Belica sa Školom sklapa Sporazum o sufinanciranju produženog boravka u školskoj godini 2026./2027. u skladu s ovom Odlukom.
Članak 10.

Ova Odluka stupa na snagu osmog dana od dana objave u „Službenom glasniku Međimurske županije“.

Predsjednica vijeća
Jelena Krznar
